Tesla (yritys)

**Tesla, Inc.** (aikaisemmin **Tesla Motors**) on yhdysvaltalainen yritys, joka valmistaa sähköautoja ja kestävän energian ratkaisuja, kuten aurinkopaneeleita. Teslan päämaja sijaitsee Austinissa Texasissa. 
Tesla on julkinen osakeyhtiö ja listattu NASDAQ-pörssissä lyhenteellä TSLA. Yrityksen toimitusjohtaja on Elon Musk. Tesla Motorsin perustivat kesällä 2003 insinöörit Martin Eberhard ja Marc Tarpenning. Yritys on nimetty tiedemies Nikola Teslan mukaan.

Sähköautojen lisäksi Teslan tuotteita ovat muiden muassa sähköverkkoihin asennettavat akkupaketit, litium-ioniakut ylipäätään ja aurinkosähkö (SolarCity).

## Historia

Ensimmäinen Tesla Motorsin rahoituskierros Series A, jolla kerättiin 7,5 miljoonaa dollaria, alkoi huhtikuussa 2004. Sitä johti PayPalin perustajiin kuuluva Musk. Kierrokselle osallistui Compass Technology Partners. Helmikuussa 2005 tehtiin 13 miljoonan dollarin toinen kierros Series B, jota jälleen johti Musk. Hänestä oli tullut myös yrityksen hallituksen puheenjohtaja. Tässä vaiheessa sijoittajien joukkoon tuli Valor Equity Partners. 

Toukokuussa 2006 Musk ja VantagePoint Venture Partners vetivät yhdessä kolmannen, 40 miljoonan dollarin rahoituskierroksen Series C:n. Sijoituksia saatiin muun muassa Googlen perustajilta Sergey Briniltä ja Larry Pagelta, eBayn entiseltä puheenjohtajalta Jeff Skolilta, Hyatt-hotelli-imperiumin perijä Nick Pritzkeriltä sekä rahoitusyrityksiltä Draper Fisher Jurvetson, Capricorn Management ja The Bay Area Equity Fund Management.

Neljäs rahoituskierros Series D alkoi toukokuussa 2007. Se lisäsi Teslan rahoitusta 45 miljoonalla dollarilla. Elokuussa 2007 Martin Eberhard väistyi toimitusjohtajan paikalta. Hänen tilalleen tuli väliaikaiseksi toimitusjohtajaksi Michael Marks. Pysyväksi toimitusjohtajaksi valittiin joulukuussa 2007 Ze'ev Drori. Tammikuussa 2008 Tesla Motors erotti noin 10 prosenttia työvoimastaan, mukaan lukien useita avainhenkilöitä, kuten Martin Eberhardin, sen jälkeen kun yrityksen havaittiin käyttävän rahaa liian paljon suhteessa kerättyyn rahoitukseen. 

Viides rahoituskierros Series E toteutettiin helmikuussa 2008. Se toi lisärahoitusta 40 miljoonaa dollaria. Elon Musk oli käyttänyt tässä vaiheessa yritykseen 70 miljoonaa dollaria omaa rahaansa. Lokakuussa 2008 hän tuli Ze'ev Drorin tilalle toimitusjohtajaksi, ja Drorista tuli varatoimitusjohtaja. Drori säilytti paikkansa yrityksen hallituksessa.

Tammikuuhun 2009 mennessä Tesla Motors oli kerännyt rahoitusta 187 miljoonaa dollaria ja toimittanut 147 autoa.

Toukokuussa 2009 spekuloitiin, että Teslan rahoitus olisi huvennut ja lisärahoituksen tarve olisi kasvanut huutavaksi, mihin vastasi Daimler. Saksalainen autokonserni solmi Teslan kanssa strategisen kumppanuuden, ja siitä tuli yhtiön osaomistaja 10 prosentin osuudella.

Maailman suurin autovalmistaja Toyota sijoitti vuonna 2010 rahaa Teslan kehittämiseen ja liittyi osaomistajien joukkoon 10&nbsp;%:n osuudella. Halvahkoa, kymmenissä miljoonissa liikkuvaa sijoitusta arveltiin autokonserneille kannattavaksi jopa pelkässä imagon kohottamismielessä. Virallisesti yritykset sopivat läheisemmästä yhteistyöstä akkujärjestelmien ja sähkömoottorien kehittämisessä sekä yksittäisistä ajoneuvoprojekteista.

Vuonna 2018 Tesla valmisti 245&nbsp;000 autoa. Eli tuotanto kolminkertaistui edellisestä vuodesta.

Vuonna 2019 Tesla osti superkondensaattoreita valmistavan Maxwell Technologiesin 218 miljoonalla Yhdysvaltain dollarilla.

Helmikuussa 2023 kerrottiin, että Tesla kutsuu takaisin , koska kokeellisessa kuljettaja-avussa (nimellä *Full Self-Driving Beta*) oli ominaisuus, joka saattoi aiheuttaa onnettomuuksia. Yhtiön toimitusjohtaja Elon Musk ja Teslan fanit vastustavat termin "takaisinkutsu" käyttöä koska kyseessä on langattomasti välitettävä päivitys auton ohjelmistoon. Brändinimestä huolimatta ominaisuus ei tee autosta autonomista eikä se ole turvallinen ajaa ilman ihmistä valmiina ohjaamaan ja jarruttamaan tarvittaessa.

Vuonna 2025 yritystä vastaan järjestettiin protesteja johtuen yrityksen toimistusjohtaja Elon Muskin oikeistolaisista toimista ja laitaoikeiston rahoittamisesta. Teslan kauppoja on myös vandalisoitu. Teslan myynti Euroopassa on pudonnut kolmanneksen vuoden 2025 alkupuoliskolla verrattuna edellisvuoteen. Yhtiön osakkeiden arvo on laskenut Elon Muskin poliittisista tavoitteista johtuen. Vuonna 2025 Tesla myi 1,64 miljoonaa autoa, mikä oli yhdeksän prosenttia vähemmän kuin edellisenä vuonna. Sen edelle maailman suurimmaksi sähköautovalmistajaksi nousi kiinalainen BYD.

## Markkinaosuudet
Vuoden 2019 loppuun mennessä Teslan sähköautoja oli myyty yli 890&nbsp;000. Tesla nousi heinäkuussa 2020 markkina-arvoltaan maailman arvokkaimmaksi autonvalmistajaksi, kun sen markkina-arvo nousi 209,47 miljardiin dollariin ja ylitti siten japanilaisen Toyotan. 

Maailman sähkö- ja akkukäyttöisten henkilöautojen valmistajista Teslalla oli 17&nbsp;%:n markkinaosuus laajennussegmentistä vuonna 2019 ja 23&nbsp;% sähkökäyttöistä akkua käyttävien autojen segmentistä. Teslan maailmanlaajuinen ajoneuvomyynti oli 499&nbsp;550 ajoneuvoa vuonna 2020, mikä on 35,8&nbsp;% enemmän kuin edellisenä vuonna. Vuonna 2020 yritys ylitti miljoonan tuotetun sähköauton rajan. Tesla asensi muutamia maailman suurimmista paristovarastolaitoksista ja toimitti 1,65 GWh:n akkutilan vuonna 2019. Vuonna 2021 Tesla aikoo ryhtyä valmistamaan autoja, joissa ei ole polkimia eikä ohjauspyörää.

Vuonna 2019 Tesla työllisti 48&nbsp;016 henkilöä.

## Mallit
### Tesla Roadster

Tesla Roadster oli yrityksen ensimmäinen tuotantoauto. Se on suorituskyvyltään urheiluauton luokkaa oleva sähköauto. Teslan mukaan autolla on yli 322 kilometrin toimintamatka, kiihtyvyys 0–100&nbsp;km/h neljässä sekunnissa ja huippunopeus 210&nbsp;km/h (rajoitettu turvallisuussyistä). Auton käyttö maksaa noin 1,25 senttiä kilometriltä. Uudempien mallien julkaisun jälkeen Tesla Roadster ei ole enää myynnissä.

Parhaan kuljetuskeksinnön -palkinnon saanut Tesla Roadster esiteltiin jouluna 2006 Time-lehden kannessa. Prototyyppi esiteltiin heinäkuussa 2006. Ensimmäiset tuotantomallit tuotiin markkinoille alkuvuodesta 2008.

Kysyntä oli vilkasta, ja ensimmäiset sata autoa varattiin alle kolmessa viikossa. Toiset sata varattiin lokakuuhun mennessä. Elokuuhun 2007 mennessä autoja oli varattu yli 550. Tesla Roadster -autojen myynnillä rahoitettiin Tesla Model S -auton kehitystyö. Tesla Roadstereita ei ole tuotettu enää Tesla Model S -mallin toimitusten käynnistymisen jälkeen.

SpaceX laukaisi helmikuun 6. päivänä 2018 menestyksekkäästi raskaan Falcon Heavy -raketin ensimmäiselle lennolleen. Koelaukaisun rahtina on Tesla Roadster, ja se päätyi Aurinkokeskeiselle kiertoradalle.

### Tesla Model S

Tesla palkkasi auton suunnittelijaksi Henrik Fiskerin yrityksen Fisker Coachbuildin. Piakkoin Henrik Fisker perusti Fisker Automotiven tuottamaan *[[Fisker Karma|Karma]]*-nimistä automallia. Tesla haastoi Fiskerin oikeuteen väittäen, että Fisker teki huonoa työtä, varasti Teslan liikesalaisuudet ja käytti saamansa rahat oman autonsa kehittämiseen. Tesla laati Model S:lle uudet suunnitelmat itse Lotuksen avulla, mutta auton valmistuminen viivästyi puoli vuotta. Tesla ei patentoinut autossaan mitään, koska se halusi, että muutkin valmistajat käyttäisivät sähköautoissaan heidän ideoitansa, jotta maailmasta tulisi puhtaampi.

### Tesla Model 3

Tesla Model 3 on Teslan automalli, jonka toimitukset alkoivat vuoden 2017 lopussa. Alun perin mallin piti olla nimeltään Model E, mutta Fordin oikeusjutun jälkeen nimi muutettiin. Model 3:n tuotanto kärsi vaikeasta alusta, minä vuoksi sen toimitukset myöhästyivät muutamalla kuukaudella. Auto on Teslan malliston halvin malli. Teslan tavoitteena olikin luoda ns. koko kansan sähköauto. Auton suunnittelu ja rakentaminen rahoitetaan muun muassa Model S:stä ja X:stä saatavilla tuotoilla. Model 3 esiteltiin 31. maaliskuuta 2016.. Autolla pitäisi pystyä ajamaan ainakin 375 kilometriä yhdellä latauksella. Mallin myynti alkoi vuoden 2018 loppupuolella ja se oli kyseisen vuoden maailman myydyin sähköauto.

### Tesla Model X

Model X on Teslan seitsemänpaikkainen viistoperäinen katumaasturi. Suomalainen Joonas Vartola on suunnitellut monet sen yksityiskohdat. Model X on tekniikaltaan ja alustaratkaisuiltaan hyvin samanlainen kuin sisarmallinsa Model S. Model X:n kilpailijoita ovat bensiinikäyttöiset BMW X6 sekä Mercedesin GLE Coupé. Autoa valmistetaan Teslan tehtaalla Fremontissa. Auton prototyyppi esiteltiin yleisölle vuonna 2012 Los Anglesissa. Sarjatuotantoversio julkistettiin viivästysten takia vasta 2015. Huhtikuussa 2016 oli myyty vajaat 2&nbsp;700 autoa. Auton toisen ja kolmannen istumarivin ovet ovat erityiset haukansiipiovet, eng. *Falcon wing doors* (Teslan oma nimitys). Haukansiipiovet eroavat jo olemassa olevista lokinsiipiovista kaksisaranaisella muotoilullaan. Model X:n tuotanto viivästyi juuri haukansiipiovien takia.

### Tesla Model Y

Tesla Model Y on ensimmäinen crossover-luokan malli.

### Tesla Semi

Tesla Semi on Teslan kuorma-automalli, joka esiteltiin 16. marraskuuta 2017. Auton toimintasäteeksi on suunniteltu ainakin 800 kilometriä. Elon Muskin mukaan sen sarjatuotanto alkaa "toivottavasti" 2023. Viivästymisien jälkeen malli eteni pienimuotoiseen sarjatuotantoon ja muutamia tusinoita toimitettiin osa koeohjelmaa. Tavoite oli aloittaa varsinainen sarjatuotanto ja toimitukset asiakkaille vuonna 2025, mutta tuotanto on pysähtynyt ja uutena tavoitteena on toimittaa 18 ajoneuvoa vuonna 2026.

### Tesla Roadster 2020

Toisen sukupolven Roadster esiteltiin 16. marraskuuta 2017. Mallille on ilmoitettu 1000 kilometrin toimintasäde, sekä yli 400 km/h huippunopeus.

### Tesla Cybertruck

Marraskuussa 2019 esiteltiin Teslan ensimmäinen avolavamalli Cybertruck.

## Autonominen ajo

Teslan autonominen ajo perustuu kameroihin, tutkaan ja ultraäänisensoreihin, joiden syötteitä paikallinen tietokone käsittelee. Ohjelmisto on oppiva neuroverkko. Ohjelmistoa kehitetään käytöstä kertyvän datan avulla.

Syyskuusta 2014 alkaen valmistettuihin Teslan autoihin asennettiin ensimmäinen autonomisen ajon laitteisto, Hardware 1. Sen tietokoneena on Mobileye EyeQ3. Sensoreina siinä on eteenpäin suunnattu kamera tuulilasissa, tutka auton etuosassa sekä etu- ja takapuskureissa ultraäänisensorit. Hardware 1 mahdollistaa erilaisia toimintoja kuten liikennemerkkien, tiemerkintäjen, esteiden ja toisten autojen tunnistamisen. Tesla ei tarjoa päivitystä seuraavaan laitteistoon Hardware 2, sillä muutokset ovat suuria.

Lokakuusta 2016 alkaen kaikkiin valmistettuihin autoihin asennettiin Hardware 2. Se sisältää aiempaa merkittävästi laajemman sensoriston, Teslan mukaan autonomiseen ajoon riittävän. Sensoreina on kahdeksan kameraa, yksi eteen suunnattu tutka ja 12 ultraäänisensoria. Alkuperäinen tietokone on GPGPU-laskentaan perustuva Nvidian Drive PX 2 GPU. Laitteiston tietokone on päivitettävissä. Hardware 2.5 -päivitys paransi lähinnä laitteiston luotettavuutta.

Tesla aloitti vuonna 2016 projektin, jossa kehitettiin auton autonomiseen ajoon optimoitu tietokone. Se julkaistiin ja otettiin tuotantokäyttöön vuonna 2019. Se on suorituskyvyltään kertaluokkaa aiempaa (HW 2.5) parempi. Esimerkiksi ruutunopeus (kuvaa sekunnissa) nousi 110 fps:stä 2&nbsp;300 fps:ään. Tietokoneesta käytetään nimitystä FSD-computer (full-self-driving). FSD-computer perustuu ASIC-siruun. Hardware&nbsp;3 on siis Hardware&nbsp;2 päivitettynä uudella tietokoneella. Teslan mukaan tämän laitteiston suorituskyky riittää autonomiseen robottiautoon.

Autopilotin antureihin kuuluu myös kuljettajaa kuvaava kamera sekä ratin ja polkimen asentosensorit.

Teslan insinöörin mukaan vuoden 2016 video Tesla Model X -mallin autonomisista ominaisuuksista oli lavastettu. Mainosvideota varten reitti oli ennalta määritetty ja kartoitettu etukäteen. Teslan mukaan tekniikka on avustamassa kuljettajaa, eikä se tee autosta autonomista.
Tesla on rikostutkinnan kohteena johtuen väitteistä liittyen autojen autonomisuuteen koska autot ovat päätyneet onnettomuuksiin, joissa ihmisiä on kuollut ja Teslan Autopilot -järjestelmä oli aktivoituna onnettomuuksien sattuessa.
Aiemmin mainitut tutka ja ultraäänisensorit on poistettu Teslan autoista johtuen luultavasti kustannuksista valmistajalle sekä haamujarrutuksista, joista tuli valituksia ja NHTSA aloitti tutkinnan.

Kahdessa oikeustapauksessa on päädytty tulokseen, että Teslan autonominen ajo ei ollut syypää onnettomuuteen. Toisessa tapauksissa Teslan mukaan kuljettaja oli juonut alkoholia ennen kolaria.
Marraskuussa 2023 Floridan tuomari Reid Scott totesi, että Elon Musk tiesi Autopilot-järjestelmän ongelmista eikä korjannut niitä. Todistajien mukaan Musk oli läheisesti tekemisissä järjestelmän kehityksen kanssa, ja tiesi ongelmasta, jossa se ei toisinaan tunnista risteävää liikennettä. Järjestelmää sallittiin silti käytettävän paikoissa, joissa on risteävää liikennettä.

NHTSA:n mukaan Teslan markkinointi on harhaanjohtavaa ja käytetty terminologia antaa mielikuvan kehittyneemmistä ominaisuuksista kuin mitä todellisuudessa on. Teslan tietojen käsittelyssä on aukkoja, jonka johdosta "itsekehittyvä" ominaisuus on rajattu vain tilanteisiin, joissa turvatyynyt laukeavat, joka on vain 18 prosenttia poliisien tutkimista tilanteista. Autonomisen ajon on todettu törmäävän vastaantuleviin autoihin tai esteisiin huolimatta riittävästä ajasta tehdä väistöliikkeitä, ja onnettomuuksia on tapahtunut alhaisen pidon tilanteissa.

Tesla joutuu vastaamaan petossyytteisiin oikeudessa autonomiseen ajoon liittyen. Tesla oli väittänyt autossa olevan tarpeellinen laitteisto autonomiseen ajoon ja viivästykset johtuivat ohjelmistosta, mutta myöhemmin paljastui tarve laitteistopäivityksille.

Vuonna 2025 Tesla todettiin oikeudessa osasyylliseksi vuoden 2019 tapauksessa, jossa auto ajoi ohi pysähtymismerkistä ja osui kahteen ihmiseen tien reunassa. Kuljettaja todettiin olevan kaksi kolmasosaa syyllinen ja yksi kolmasosa oli Teslan syytä toimittamalla ajoneuvo, jossa oli vikaa. Päätöksen mukaan Tesla suunnitteli Autopilot-ominaisuuden moottoriteille, mutta ei rajoittanut sen käyttöä muualla.

## Ongelmat
Vuoden 2019 alun kovat, jopa 30–40 asteen pakkaset Yhdysvalloissa ja Kanadassa aiheuttivat ongelmia Teslojen akuille, erityisesti Model&nbsp;3:n ovenkahvoille, jotka jäätyivät kiinni.

Teslan takuuehdot kieltävät auton säilyttämisen pysäköitynä ulkona yli 30 asteen pakkasessa vuorokautta pidempään.

Teslan entinen työntekijä Owen Diaz koki työympäristön rasistisena, ja seuranneen oikeudenkäynnin päätöksessä määrättiin yritys maksamaan 137 miljoonan dollarin korvaukset. Diazin lakimiehet sanoivat oikeudenkäynnin olleen mahdollinen, koska Diaz ei ollut allekirjoittanut sitä estävää sopimusta.

## Tesla Powerwall
Tesla Motors toi kesällä 2015 myyntiin yksityishenkilöille Powerwall-kotiakkuja. Powerwall-akkuja on kaksi, pienempi seitsemän kilowattitunnin (kWh) ja suurempi kymmenen kilowattitunnin versio. Akut voi riipustaa vaikka autotallin seinään. 

Powerwall-kotiakuilla on kolme toimintoa, halvan sähkön säilyttäminen, latautuminen aurinkopaneelisähköllä, ja hätätilanteissa, esimerkiksi sähkökatkon aikana Powerwallista saa sähköä koko asuntoon.

Tyypilliseen Powerwall-järjestelmään kuuluvat aurinkopaneelit, invertteri, joka muuttaa sähkön tasavirran vaihtovirraksi, akun varaustason ilmoittava mittari ja varmistuskäytössä toinen piiri, joka syöttää sähköä keskeisille laitteille. Eri komponenttien tarve riippuu siitä, kuinka akkua käyttää.

## Supercharger-latausasemat

Supercharger-asemat ovat Teslan valmistamien sähköautojen latausasemia. Asemat on sijoitettu pitkille ja usein liikennöidyille autoreiteille. 30. kesäkuuta 2016 Supercharger-latausasemia oli 655 kappaletta ja latureita 3966. 

Vuoden 2015 ohjelmistopäivityksen jälkeen kaikki Teslan autot saivat toiminnon, jonka avulla kosketusnäyttö kertoo autoa ajettaessa lähimmän Supercharger-aseman. Euroopan ensimmäinen katettu asema avattiin Køgeen, Tanskaan vuonna 2015.

Suomen Supercharger-asemat muuttuvat maksullisiksi 15. tammikuuta 2017. Lataaminen maksaa 0,20 euroa kilowattitunnilta, jolla hinnalla esimerkiksi noin 600 kilometrin matka Tesla Model S P100D:llä maksaisi noin 20 euroa.

## Toimitilat
### Pääkonttori
Tesla Motorsin pääkonttori sijaitsee Teksasin Austinissa. Aiemmin se sijaitsi Kaliforniassa.

### Tehtaat
#### Fremont

Tesla suunnitteli alun perin rakentavansa uuden tehtaan Albuquerqueen. Suunnitelma ei toteutunut, ja yritys osti General Motorsin ja Toyotan entisen NUMMI-tehtaan Fremontissa Kaliforniassa. Tesla maksoi siitä 42 miljoonaa dollaria, ja se siirtyi Teslan hallintaan 19. lokakuuta 2010. Se toimii nykyään nimellä Tesla Factory. Ensimmäinen Tesla valmistui 22. kesäkuuta 2012.

Teslan kapasiteetti Fremontissa on tuottaa 90 000 Model S:ää ja Model X:ää sekä 400 000 Model 3:a ja Model Y:tä. 

#### Giga Nevada
Tehdas tunnettiin alun perin nimellä Gigafactory 1. Sen ensimmäinen vaihe vihittiin käyttöön  29. heinäkuuta 2016. Tällöin on vasta pieni osa tehtaasta, jonka pinta-ala tulee valmistuttuaan vuonna 2020 olemaan 1,2 miljoonaa neliötä, ja siellä valmistetaan silloin 35 gigawattitunnin edestä akkuja. Tehdas käyttää aurinkoenergiaa ja on tavoite olla energiaomavarainen.

#### Giga New York
Buffalon tehdas tunnettiin alun perin nimellä Gigafactory 2 ja se on Teslan tytäryrityksen SolarCityn vuokraama aurinkokennotehdas.

#### Giga Shanghai
Tesla aloitti ensimmäisen Yhdysvaltojen ulkopuolisen tehtaan rakentamisen tammikuussa 2019  Kiinan Shanghaissa. Model 3:n tuotanto alkoi jo vuoden loppuun mennessä. Tehtaan kapasiteetti on 150 000 autoa. Tehtaalla on jo aloitettu laajennustyöt Model Y:n valmistusta varten.

#### Giga Berliini
Tesla aloitti ensimmäisen eurooppalaisen tehtaansa rakentamisen Brandenburgin osavaltion Grünheiden teollisuusalueelle 300 hehtaarin alueelle vuonna 2020. Lähialueen asukkaat ovat arvostelleet hanketta, sillä tehtaan vedenkulutuksen pelätään rajoittavan juomaveden määrää. Myös sitä on kritisoitu, että Musk vastustaa työntekijöiden järjestäytymistä tehtaissaan. Tehdas avattiin maaliskuussa 2022, ja avajaisiin osallistuivat Elon Musk sekä liittokansleri Olaf Scholz. Tehtaan tavoitetuotantomäärä on noin 500 000 autoa vuodessa.

#### Giga Texas
Giga Texasin rakentaminen alkoi vuonna 2020 noin 800 hehtaarin alueelle Austinissa, Texasissa. Siellä on tarkoitus rakentaa mm. Cybertruckkeja ja Semejä.

### Myynti- ja huoltopiste Suomessa
Kesällä 2015 Tesla avasi Suomeen ensimmäisen myymälänsä Vantaan Kaivokselassa. Myyntipisteen yhteydessä sijaitsee myös huoltokorjaamo. Vuonna 2020 Tesla avasi Lempäälään Ideaparkin lähelle myymälän, jossa sijaitsee huoltokorjaamo.

## Palvelukeskukset, myymälät ja esittelytilat

Tesla on rakentanut maailmalle satoja palvelukeskuksia, jotka on tarkoitettu Tesla-autojen huoltoon. Lisäksi se on avannut myymälöitä ja esittelytiloja.

## Lähteet

## Aiheesta muualla

* Teslan virallinen kotisivu